
Parlamentul  României

Camera  Deputaţilor

Comisia pentru industrii si servicii

PLx 296/2007                                                                            Bucureşti 25 mai 2007





                                                 Nr.23/128/2007
BIROUL PERMANENT
AL

CAMEREI DEPUTAŢILOR



În conformitate  cu prevederile Regulamentului Camerei Deputaţilor, republicat, vă înaintăm alăturat, Raportul asupra propunerii legislative privind vânzarea de către Societatea Feroviară de Turism “S.F.T. – C.F.R.“ actualilor chiriaşi a locuinţelor de serviciu, primită cu nr. PLx 296 din 23 aprilie 2007.


Prin obiectul de reglementare şi conţinutul său, propunerea legislativă face parte din categoria legilor ordinare.


Potrivit prevederilor Constituţiei României, republicată, Camera decizională pentru acest proiectu de lege este Camera Deputaţilor.
PREŞEDINTE,

Iulian Iancu

RAPORT

asupra propunerii legislative privind vânzarea de către Societatea

Feroviară de Turism “S.F.T. – C.F.R.“ actualilor chiriaşi a locuinţelor de serviciu
În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr. Plx296 din 23 aprilie 2007, pentru dezbatere în fond, cu propunerea legislativă, privind vânzarea de către Societatea Feroviară de Turism “S.F.T. – C.F.R.“ actualilor chiriaşi a locuinţelor de serviciu.

Propunerea legislativă a fost iniţiată de un grup de 8 parlamentari, în vederea aplicării unui regim similar privind vânzarea locuinţelor de serviciu pentru toţi salariaţii din sistemul feroviar.

Propunerea legislativă a fost avizată favorabil de Consiliul Legislativ, cu nr. 1596 din 27 noiembrie 2006, cu observaţii şi propuneri, care nu au fost incluse în text.

Guvernul României, cu actul nr.36 din 5 ianuarie 2007, a comunicat că nu susţine propunerea legislativă, întrucât nu este necesară promovarea unui nou act normativ, deoarece există o lege generală care reglementează vânzarea locuinţelor de serviciu. 
Propunerea legislativă a fost respinsă de Senat, în şedinţa din 17 aprilie 2007. 

Propunerea legislativă a fost avizată negativ de Comisia juridică, de disciplină şi imunităţi cu nr.PLx 296 din 23 aprilie 2007 şi de Comisia pentru buget, finanţe şi bănci cu nr.263 din 14 mai 2007.

Examinarea propunerii legislative a avut loc în şedinţa comisiei din data de 22 mai 2007. la lucrări au fost prezenţi 21 deputaţi din totalul de 23 deputaţi membrii ai comisiei.

La dezbaterile asupra proiectului au participat specialişti din Ministerul Transporturilor sub conducerea domnului Secretar de Stat Barna Tanczos. În urma dezbaterilor, membrii comisiei au hotărât, cu unanimitate de voturi, să propună plenului Camerei Deputaţilor, respingerea propunerii legislative.
Prin obiectul de reglementare şi conţinutul său, propunerea legislativă face parte din categoria legilor ordinare.

Potrivit prevederilor Constituţiei României, republicată, Camera decizională pentru acestă propunere legislativă este Camera Deputaţilor .
           
Preşedinte                                                    Secretar

                  Iulian IANCU                                            Aurelia VASILE 

           Daniel Bădina – Consilier;

Octavian Martin – Consilier;

